Stopnja DDV ob uvozu montažnih hiš 

Pojasnilo DURS, št. 4230-147/2010, 11. 3. 2010

Davčni zavezanec sprašuje, kako se z vidika DDV obravnava uvoz »montažnih hiš v razstavljenem stanju« s strani fizičnih oziroma pravnih oseb, ki bodo montažne elemente naknadno (sami ali s podizvajalci) montirali in kot montažne hiše prodali na trgu.

V zvezi z navedeno problematiko smo od Ministrstva za finance prejeli pojasnilo št. 421-19/2010/2 z dne 9. 3. 2010, kot sledi v nadaljevanju:

V primeru uvoza elementov za montažne hiše je potrebno obračunati DDV po splošni, 20 % stopnji, in sicer ne glede na to ali gre za uvoz s strani fizične ali pravne osebe, ki bo te elemente naknadno (sama ali s podizvajalci) montirala in montažne hiše prodala na trgu.

Nižja, 8,5 % stopnja DDV je v zvezi z dobavami stanovanj oziroma stanovanjskih objektov, namenjenih za trajno bivanje (stanovanjskih objektov) ter v zvezi z gradnjo, obnovo in popravili teh objektov predvidena v 11. točki Priloge I k Zakonu o davku na dodano vrednost – ZDDV-1 (Uradni list RS, št. 10/10 – UPB2) ter v tretjem odstavku 41. člena navedenega zakona.

Natančnejši kriteriji v zvezi s pogoji za uporabo nižje stopnje DDV od stanovanjskih gradenj so predpisani v 54. členu Pravilnika o izvajanju Zakona o davku na dodano vrednost – pravilnik (Uradni list RS, št. 141/06, 52/07, 120/07, 123/08 in 105/09).

Iz prvega odstavka 54. člena pravilnika izhaja, da se dobave stanovanjskih objektov oziroma gradnja, obnova in popravila le-teh obdavčujejo po nižji stopnji DDV, kadar so zaračunani neposredno investitorju, iz petega odstavka pa, da se postavljanje montažnih stavb ter vgradnja stavbnega pohištva, ki ga izdela sam izvajalec storitve, uvršča med storitve gradnje, obnove in popravil stanovanjskih objektov, obdavčenih z nižjo stopnjo DDV.

Iz navedenih določb izhaja, da je v primeru uvoza elementov za montažne hiše potrebno obračunati DDV po splošni, 20 % stopnji, in sicer ne glede na to ali gre za uvoz s strani fizične ali pravne osebe, ki bo te elemente naknadno (sama ali s podizvajalci) montirala in montažne hiše prodala na trgu.

Po postavitvi montažne hiše pa se obračuna DDV po nižji stopnji, pri čemer ima uvoznik, ki gradi in montira te objekte, pravico do odbitka DDV, ki ga je plačal pri uvozu. Pravico do odbitka ima tako v primeru, ko postavi (montira) montažno hišo za fizično osebo, ki bo v montiranem objektu trajno bivala, kot v primeru uvoza za gradnjo in montažo objektov za trg.